บทที่ 1

บทนำ

1.1 ที่มาและความสำคัญของปัญหา

 ภาษาอังกฤษเป็นภาษาสากลของโลกที่ทุกคนให้ความสำคัญอย่างยิ่ง การเรียนรู้ภาษาเป็นสิ่งจำเป็น เพราะ ในอดีตจนถึงปัจจุบันภาษาอังกฤษมีความสำคัญและความจำเป็นที่ต้องใช้ โดยเฉพาะ ประโยชน์ในการติดต่อสื่อสาร การศึกษา การแสวงหาความรู้ การประกอบอาชีพ ความบันเทิง การสร้างความเข้าใจเกี่ยวกับวัฒนธรรมที่หลากหลายและวิสัยทัศน์ของชุมชนโลก นำมาซึ่งมิตรไมตรีและความร่วมมือกับประเทศต่างๆ ช่วยพัฒนานักเรียนให้มีความเข้าใจตนเองและผู้อื่นดีขึ้น เข้าใจความแตกต่างของภาษาและวัฒนธรรม ขนบธรรมเนียมประเพณี การคิด สังคม เศรษฐกิจ การเมืองการปกครอง มีเจตคติที่ดีต่อการใช้ภาษาต่างประเทศและใช้ภาษาต่างประเทศเพื่อการสื่อสารได้ รวมทั้งเข้าถึงองค์ความรู้ต่าง ๆ ได้ง่าย กว้างขวางขึ้น และมีวิสัยทัศน์ในการดำเนินชีวิต (สำนักงานคณะกรรมการการศึกษาขั้นพื้นฐาน, 2551, น. 1) ด้วยเหตุนี้จึงจำเป็นที่ประเทศไทยต้องพัฒนาบุคลากรและผู้เรียนในประเทศให้มีความรู้ความสามารถในการใช้ภาษาอังกฤษ เพื่อจะได้เข้าใจสามารถสื่อสาร รู้จักเลือกรับสารสนเทศที่มีประโยชน์แล้วนำไปใช้ในการพัฒนาการเรียนรู้ การประกอบอาชีพ ตลอดจนนำภาษาอังกฤษไปใช้ได้ถูกต้องอันจะเป็นการพัฒนาประเทศต่อไป

 การเรียนภาษาต่างประเทศแตกต่างจากการเรียนสาระการเรียนรู้อื่น เนื่องจากผู้เรียนไม่ได้เรียนภาษาเพื่อความรู้เกี่ยวกับภาษาเท่านั้น แต่เรียนภาษาเพื่อให้สามารถใช้ภาษาเป็นเครื่องมือในการติดต่อสื่อสารกับผู้อื่นได้ตามความต้องการในสถานการณ์ต่าง ๆ ทั้งในชีวิตประจำวัน และการงานอาชีพ การที่ผู้เรียนจะใช้ภาษาได้ถูกต้องคล่อง แคล่วและเหมาะสมนั้นขึ้นอยู่กับทักษะการใช้ภาษา ดังนั้นการเรียนภาษาที่ดี ผู้เรียนจะต้องมีโอกาสฝึกทักษะการใช้ภาษาให้มากที่สุดทั้งในห้องเรียนและนอกห้องเรียน การจัดกระบวนการเรียนการสอนให้สอดคล้องกับธรรมชาติ และลักษณะเฉพาะของการเรียนภาษาจึงควรประกอบด้วยกิจกรรมที่หลากหลาย ทั้งกิจกรรมการฝึกทักษะทางภาษา และกิจกรรมการฝึกผู้เรียนให้รู้วิธีการเรียนภาษาด้วยตนเองควบคู่ไปด้วยอันจะนำไปสู่การเป็นผู้เรียนที่พึ่งตนเองได้ (Learner - Independence) และสามารถเรียนรู้ได้ตลอดชีวิต (Lifelong Learning) ซึ่งเป็นจุดหมายสำคัญประการหนึ่งของการปฏิรูปการเรียนรู้ คือ ความสามารถด้านการอ่าน เป็นวิธีหนึ่งที่ช่วยให้รับรู้ด้านหนึ่งและเข้าใจได้อย่างถูก ต้อง (กรมวิชาการ, 2546, น. 1)

 การอ่านเป็นสิ่งจำเป็นสำหรับชีวิตในปัจจุบันโดยเฉพาะอย่างยิ่งภาษาอังกฤษ ซึ่งถือเป็นภาษาต่างประเทศที่เป็นเครื่องมือในการสื่อสารที่ก่อให้เกิดแนวทางการเรียนรู้องค์ความรู้ใหม่การเมือง การค้าและเศรษฐกิจ ซึ่งภาษาอังกฤษได้ปรากฏในสื่อต่าง ๆ ของชีวิตประจำวันของคนไทยไม่ว่าจะเป็นหนังสือพิมพ์ ป้ายชื่อถนน ป้ายโฆษนา แบบฟอร์มราชการ สลากยา การ์ตูน เป็นต้นยุคข่าวสารข้อมูล คนที่สามารถอ่านภาษาอังกฤษได้ดีกว่าย่อมสืบค้น และพัฒนาทุกด้านได้มากกว่านั้นหมายความว่า การศึกษาหาความรู้เพื่อประกอบอาชีพในอนาคตย่อมมีแนวโน้มที่ดีกว่า โดยเฉพาะอย่างยิ่งการเริ่มต้นพัฒนาทักษะ การอ่านภาษาอังกฤษตั้งแต่วัยเยาว์ จึงถือได้ว่าวิชาภาษาอังกฤษ เป็นวิชาที่ต้องพัฒนาทักษะการอ่านควบคู่ไปกับการดำเนินชีวิตประจำวัน จึงจะทำให้การเรียนรู้และการดำเนินชีวิตประสบผลสำเร็จสูงสุด (บัณฑิต ฉัตรวิโรจน์, 2549, น. 1)

 ทักษะการเขียนเป็นทักษะที่ยากที่สุดแต่ก็จำเป็นต้องมีการเรียนรู้ทักษะการเขียน เนื่องจากทักษะการเขียนเป็นทักษะสำคัญและเอื้อประโยชน์ต่อผู้เรียนอย่างมากช่วยเสริมให้ผู้เรียนได้นำความรู้อื่น ๆ ในวิชาภาษาอังกฤษที่เรียนมาใช้ เช่น การจดโน้ตขณะฟัง หรือการเขียนสรุปเรื่องที่อ่าน นอกจากนี้การเขียนทำให้ผู้เรียนได้ฝึกการคิดอย่างมีระบบและสร้างสรรค์ เพื่อถ่ายทอดประสบการณ์ความนึกคิด และจินตนาการ ซึ่งมีคุณค่าอย่างยิ่งต่อการเรียนรู้และการพัฒนาทางภาษา (สุมิตรา อังวัฒนากุล, 2539, น. 149 - 163) ซึ่งการจัดกระบวนการเรียนการสอนทักษะการเขียน ครูจำเป็นต้องใช้กิจกรรมต่าง ๆ เพื่อช่วยให้ผู้เรียนเกิดการเรียนรู้ ซึ่งการฝึกทักษะทางภาษาเป็นกิจกรรมที่นักเรียนมีโอกาสได้กระทำโดยตรง และมีจุดประสงค์ที่จะพัฒนาทักษะทางภาษาในรูปของสถานการณ์จริงหรือสถานการณ์จำลอง (ทิพนิภา อรุณวิภาส, 2552, น. 23) ที่กล่าวถึงองค์ประกอบสำคัญของการเขียนนั้น จะต้องประกอบไปด้วยความรู้ความเข้าใจในด้านไวยากรณ์ การใช้เครื่องหมายวรรคตอนการเรียบเรียงเนื้อหา และความคิดในการถ่ายทอดออกมาเป็นลายลักษณ์อักษร เพื่อให้ผู้อ่านเข้าใจได้อย่างชัดเจน ซึ่งสามารถสรุปได้ว่า การเขียนเป็นพื้นฐานในการสื่อสารเพื่อให้ผู้รับสารหรือผู้อ่านเกิดความเข้าใจในเรื่องราว โดยการถ่ายทอดเป็นตัวอักษรเพื่อสร้างความเข้าใจอย่างถูกต้องได้ตรงตามที่ผู้ เขียนต้องการ และการเขียนเป็นทักษะทางภาษาที่มีความยากและซับซ้อนมากกว่าทักษะการฟัง การพูด การอ่าน ดังนั้นผู้เขียนจะต้องเรียบเรียงความคิด อีกทั้งต้องอาศัยความรู้จากทักษะอื่น ๆ อีกด้วย

 พิมพันธ์ เดชะคุปต์ (2544, น. 52) การใช้แผนภูมิกราฟิกซึ่งมีลักษณะการนำเสนอความคิด ความรู้ และข้อมูลที่เป็นข้อความหรือรูปภาพให้สัมพันธ์กันเป็นรูปแบบมิติสัมพันธ์ เพื่อเสริมสร้างให้เกิดความชัดเจนและเข้าใจง่ายและมีส่วนที่จะช่วยทำให้ทักษะการอ่านและการเขียนภาษาอังกฤษดีขึ้น เนื่องจากแผนภูมิกราฟิกเป็นแบบของการสื่อสารเพื่อใช้นำเสนอข้อมูลที่ได้จากการรวบรวมอย่างเป็นระบบ มีความเข้าใจง่าย กระชับ กะทัดรัด ชัดเจน ซึ่งได้มาจากการนำข้อมูลดิบ หรือความรู้จากแหล่งต่าง ๆ มาจัดกระทำข้อมูล โดยใช้ทักษะการคิด การสังเกต การเปรียบเทียบ การแยกแยะ การจัดประเภท การเรียงลำดับและการใช้ตัวเลข เป็นต้น และจากการศึกษาเอกสารและงานวิจัยที่เกี่ยวข้องกับแผนภูมิกราฟิก ผู้วิจัยได้พิจารณาเห็นว่าการจัดกิจกรรมการเรียนการสอนโดยใช้แผนภูมิกราฟิก จะช่วยส่งเสริมให้นักเรียนได้พัฒนาความสามารถในการเขียนภาษาอังกฤษมากขึ้น ดังที่ (ลำจวน ศรีกมล, 2555, น. 31) ได้กล่าวถึงแผนภูมิกราฟิกว่า เป็นรูปแบบของการนำเสนอความคิด ความรู้ และข้อมูลที่เป็นข้อความหรือรูปภาพให้สัมพันธ์กัน เป็นรูปแบบมิติสัมพันธ์ที่เหมาะสม เพื่อสื่อความหมายให้เกิดความชัดเจน กะทัดรัด รัดกุม และเข้าใจง่าย ทำให้การจดจำยาวนานขึ้น (Gunter and others, 2010, p. 160) ที่เชื่อว่าผู้เรียนจะเกิดการเรียนรู้ได้ เมื่อผู้เรียนได้เชื่อมโยงสิ่งที่เรียนใหม่เข้าไว้ในโครงสร้างทางปัญญา หรือเชื่อมโยงสิ่งที่เรียนใหม่กับความรู้เดิมของผู้เรียน เพื่อจัดเก็บไว้ในหน่วยความจำระยะยาว โดยการออกแบบกิจกรรมการเรียนรู้โดยใช้ Graphic Organizer ซึ่งมีหลายวิธี และแบบแผน ซึ่งแต่ละแบบมีความเหมาะสมในการใช้แตกต่างกันไป ครูสามารถใช้ในการนำเสนอและประมวลผลข้อมูลความรู้ของผู้เรียน เพื่อสรุปเป็นความคิดรวบยอดอย่างเป็นระบบ

 จากการศึกษาผู้วิจัยพบว่าสภาพปัญหาการเรียนการสอนภาษาอังกฤษในชั้นเรียนประถมศึกษาปีที่ 3 โรงเรียนบ้านผักแว่นอนามัย (คุรุศิษยานุกูล) สำนักงานเขตพื้นที่การศึกษาประถมศึกษาร้อยเอ็ด เขต 1 พบว่านักเรียนไม่สามารถอ่านและเขียนคำศัพท์ภาษาอังกฤษได้ คนที่อ่านได้ก็มีจำนวนน้อยมาก จึงเป็นปัญหาส่งผลให้นักเรียนมีคะแนนผลสัมฤทธิ์ทางการเรียนภาษาอังกฤษต่ำ ด้วยเหตุนี้ผู้วิจัยจึงได้สร้างกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิกขึ้น เพื่อช่วยแก้ไขปัญหาที่นักเรียนชั้นประถมศึกษาปีที่ 3 ซึ่งไม่สามารถอ่านและเขียนประโยคภาษาอังกฤษอย่างง่ายได้ ซึ่งแผนภูมิที่ใช้ในการวิจัยครั้งนี้มี 5 ประเภท ประกอบด้วย 1) แผนภูมิแบบจัดระดับชั้น (Hierarchical Organizer) หมายถึง ข้อมูลแสดงความสัมพันธ์ตามลำดับชั้น 2) แผนภูมิแบบแสดงมโนทัศน์ (Conceptual Organizer) หมายถึง ผังที่แสดงมโนทัศน์ใหญ่ไว้ตรงกลางและแสดงความสัมพันธ์ระหว่างมโนทัศน์และมโนทัศน์ย่อย ๆ เป็นลำดับขั้นด้วยเส้นเชื่อมโยง 3) แผนภูมิผังก้างปลา (Fish Bone Map) หมายถึง ผังที่แสดงสาเหตุของปัญหา ซึ่งมีความซับซ้อน ผังก้างปลาจะช่วยทำให้เห็นสาเหตุหลัก และสาเหตุย่อยที่ชัดเจน 4) แผนภูมิผังวัฏจักร (Circle or Cycle Map) หมายถึง ผังที่แสดงลำดับขั้นตอนที่ต่อเนื่องกันเป็นวงกลม หรือวัฎจักรที่ไม่มีจุดสิ้นสุด หรือจุดเริ่มต้นที่แน่นอน และ 5) แผนภูมิแมงมุม (Spider Web) หมายถึง ความคิดหรือผังกราฟิกที่แสดงข้อมูลเป็นเหตุเป็นผลกัน จะทำให้นักเรียนมีคะแนนผลสัมฤทธิ์ทางการเรียนสูงขึ้นและสามารถนำความรู้ที่ได้รับไปใช้ในการเรียนวิชาภาษาอังกฤษให้มีประสิทธิภาพต่อไป

**1.2 วัตถุประสงค์การวิจัย**

 1.2.1 เพื่อศึกษาแนวทางในการพัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3

 1.2.2 เพื่อพัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 ให้มีประสิทธิภาพ 75/75

 1.2.3 เพื่อเปรียบเทียบความสามารถในการอ่านและการเขียนภาษาอังกฤษ สำหรับนักเรียนชั้นประถมศึกษาปีที่ 3 ก่อนเรียนและหลังเรียนที่เรียนด้วยกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3

 1.2.4 เพื่อศึกษาความพึงพอใจของนักเรียนที่มีต่อกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก

**1.3 สมมติฐานการวิจัย**

 ความสามารถในการอ่านและการเขียนภาษาอังกฤษ สำหรับนักเรียนชั้นประถมศึกษาปีที่ 3 หลังเรียนสูงกว่าก่อนเรียน

**1.4 ขอบเขตของการวิจัย**

 การวิจัยครั้งนี้เป็นการวิจัยและพัฒนา (Research and Development) โดยแบ่งออกเป็น 3 ระยะ แต่ละระยะกำหนดขอบเขตออกเป็น 4 ด้าน คือ ขอบเขตด้านแหล่งข้อมูล ขอบเขตด้านเนื้อหา ขอบเขตด้านตัวแปร และขอบเขตด้านระยะเวลา ซึ่งมีรายละเอียดดังนี้

 **ระยะที่ 1 ศึกษาแนวทางการพัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก**

 ในระยะนี้เป็นการศึกษาแนวทางในการพัฒนาการเรียนรู้ด้านการอ่านและการเขียนภาษาอังกฤษ และหาคำยากในแต่ละหน่วยการเรียนรู้ให้ผู้เชี่ยวชาญตรวจสอบ เพื่อนำข้อมูลที่ได้ไปกำหนดกรอบแนวคิดในการสร้างแบบฝึกทักษะการอ่านและการเขียนภาษาอังกฤษ

 1. ขอบเขตด้านแหล่งข้อมูล

 ผู้ให้ข้อมูลสำคัญ ได้แก่ ครูผู้สอนในโรงเรียน สังกัดเขตพื้นที่การศึกษาร้อยเอ็ด เขต 1 จำนวน 5 คน ผู้เชี่ยวชาญด้านการวัดและประเมินผล จำนวน 2 คน โดยมีเกณฑ์การพิจารณา คือ มีวุฒิการศึกษาระดับปริญญาโท ด้านการวิจัยและประเมินผลการศึกษา และผู้เชี่ยวชาญด้านเนื้อหา จำนวน 3 คน โดยมีเกณฑ์การพิจารณา คือ มีวุฒิการศึกษาระดับปริญญาโท สาขาเทคโนโลยีสารสนเทศ สาขาภาษาอังกฤษหรือครูที่มีวิทยฐานะ ชำนาญการพิเศษขึ้นไป รวมเป็น 5 คน

 2. ขอบเขตด้านเนื้อหา

 เนื้อหาที่ใช้ในการศึกษาครั้งนี้ ผู้ศึกษาได้ศึกษาสาระและมาตรฐานการเรียนรู้ กลุ่มสาระการเรียนรู้ภาษาต่างประเทศ คำอธิบายรายวิชาและหน่วยการเรียนรู้ ระดับชั้นประถมศึกษาปีที่ 3 โดยได้คัดเลือกหน่วย (Unit) และเรื่อง (Topic) ที่เหมาะสมกับทักษะโดยใช้แผนภูมิกราฟิก ดังนี้

 2.1 Unit : Family and friends

 Topic : Descriptive adjectives จำนวน 1 แผน 2 ชั่วโมง

 2.2 Unit : Am, is, are

 Topic : The Present Tense จำนวน 1 แผน 2 ชั่วโมง

 2.3 Unit : Yummy food

 Topic : Food จำนวน 1 แผน 2 ชั่วโมง

 2.4 Unit : Playtime

 Topic : Activities จำนวน 1 แผน 2 ชั่วโมง

 2.5 Unit : All year round

 Topic : Weather, Months, Seasons จำนวน 1 แผน 2 ชั่วโมง

 3. ขอบเขตด้านตัวแปร

 ตัวแปรที่ศึกษา คือ แนวทางการพัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3

 4. ขอบเขตด้านระยะเวลา

 ภาคเรียนที่ 1 ปีการศึกษา 2560

 **ระยะที่ 2 พัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 ให้มีประสิทธิภาพตามเกณฑ์ 75/75**

ในระยะนี้เป็นการพัฒนาแบบฝึกทักษะการอ่านและการเขียนภาษาอังกฤษ สำหรับนักเรียนชั้นประถมศึกษาปีที่ 3 โดยสร้างและหาประสิทธิภาพของแบบฝึกทักษะ เพื่อให้ได้แบบฝึกทักษะการอ่านและการเขียนภาษาอังกฤษที่มีประสิทธิภาพ

 1. ขอบเขตด้านแหล่งข้อมูล

 1.1 ผู้ให้ข้อมูลสำคัญ ได้แก่ ครูผู้สอนในโรงเรียน สังกัดเขตพื้นที่การศึกษาประถมศึกษาร้อยเอ็ด เขต 1 จำนวน 5 คน ผู้เชี่ยวชาญด้านการวัดและประเมินผล จำนวน 2 คน โดยมีเกณฑ์การพิจารณา คือ มีวุฒิการศึกษาระดับปริญญาโท ด้านการวิจัยและประเมินผลการศึกษา และผู้เชี่ยวชาญด้านเนื้อหา จำนวน 3 คน โดยมีเกณฑ์การพิจารณา คือ มีวุฒิการศึกษาระดับ ปริญญาโท สาขาเทคโนโลยีสารสนเทศ สาขาภาษาอังกฤษหรือครูที่มีวิทยฐานะ ชำนาญการพิเศษ ขึ้นไป รวมเป็น 5 คน

 1.2 แหล่งข้อมูลที่ใช้ในการตรวจสอบประสิทธิภาพของกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 โรงเรียนคางฮุงบากไข่นุ่นโนนศึกษา อำเภอจังหาร จังหวัดร้อยเอ็ด สำนักงานเขตพื้นที่การศึกษาประถมศึกษา ร้อยเอ็ด เขต 1 จำนวน 12 คน

 2. ขอบเขตด้านเนื้อหา

 เนื้อหาที่ใช้ในการศึกษาครั้งนี้ ผู้ศึกษาได้ศึกษาสาระและมาตรฐานการเรียนรู้ กลุ่มสาระการเรียนรู้ภาษาต่างประเทศ คำอธิบายรายวิชาและหน่วยการเรียนรู้ ระดับชั้นประถมศึกษาปีที่ 3 โดยได้คัดเลือกหน่วย (Unit) และเรื่อง (Topic) ที่เหมาะสมกับทักษะโดยใช้แผนภูมิกราฟิก ดังนี้

 2.1 Unit : Family and friends

 Topic : Descriptive adjectives จำนวน 1 แผน 2 ชั่วโมง

 2.2 Unit : Am, is, are

 Topic : The Present Tense จำนวน 1 แผน 2 ชั่วโมง

 2.3 Unit : Yummy food

 Topic : Food จำนวน 1 แผน 2 ชั่วโมง

 2.4 Unit : Playtime

 Topic : Activities จำนวน 1 แผน 2 ชั่วโมง

 2.5 Unit : All year round

 Topic : Weather, Months, Seasons จำนวน 1 แผน 2 ชั่วโมง

 3. ขอบเขตด้านตัวแปร

 ในระยะนี้ผู้วิจัยทำการศึกษาตัวแปรดังนี้

 3.1 ความเหมาะสมของกิจกรรมการเรียนรู้ภาษาอังกฤษด้านการอ่านและกานเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3

 3.2 ประสิทธิภาพของกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3

4. ขอบเขตด้านระยะเวลา

 ภาคเรียนที่ 1 ปีการศึกษา 2560

 **ระยะที่ 3 การเปรียบเทียบความสามารถในการอ่านและการเขียนภาษาอังกฤษสำหรับนักเรียนก่อนและหลังเรียนด้วยกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก และประเมินความพึงพอใจของนักเรียนที่มีต่อกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3**

 ในระยะนี้เป็นการทดลองใช้กิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 โดยทดลองใช้กับกลุ่มเป้าหมาย

 1. ขอบเขตด้านแหล่งข้อมูล

 ผู้ให้ข้อมูลสำคัญ ได้แก่ นักเรียนชั้นประถมศึกษาปีที่ 3 โรงเรียนบ้านผักแว่นอนามัย (คุรุศิษยานุกูล) อำเภอจังหาร จังหวัดร้อยเอ็ด จำนวน 9 คน

 2. ขอบเขตด้านเนื้อหา

 เนื้อหาที่ใช้ในการศึกษาครั้งนี้ ผู้ศึกษาได้ศึกษาสาระและมาตรฐานการเรียนรู้ กลุ่มสาระการเรียนรู้ภาษาต่างประเทศ คำอธิบายรายวิชาและหน่วยการเรียนรู้ ระดับชั้นประถมศึกษาปีที่ 3 โดยได้คัดเลือกหน่วย (Unit) และเรื่อง (Topic) ที่เหมาะสมกับทักษะโดยใช้แผนภูมิกราฟิก ดังนี้

2.1 Unit : Family and friends

 Topic : Descriptive adjectives จำนวน 1 แผน 2 ชั่วโมง

 2.2 Unit : Am, is, are

 Topic : The Present Tense จำนวน 1 แผน 2 ชั่วโมง

 2.3 Unit : Yummy food

 Topic : Food จำนวน 1 แผน 2 ชั่วโมง

 2.4 Unit : Playtime

 Topic : Activities จำนวน 1 แผน 2 ชั่วโมง

 2.5 Unit : All year round

 Topic : Weather, Months, Seasons จำนวน 1 แผน 2 ชั่วโมง

 3. ขอบเขตด้านตัวแปร

 3.1 ตัวแปรต้น คือ วิธีจัดกิจกรรมการเรียนรู้ประกอบแบบฝึกทักษะการอ่านและการเขียนภาษาอังกฤษ ของนักเรียนชั้นประถมศึกษาปีที่ 3

 3.2 ตัวแปรตาม ได้แก่ ความสามารถในการอ่านและการเขียนภาษาอังกฤษ และความพึงพอใจของนักเรียนที่มีต่อกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3

 4. ขอบเขตด้านระยะเวลา

 ภาคเรียนที่ 2 ปีการศึกษา 2560

 5. ประเมินความพึงพอใจของนักเรียนที่มีต่อกิจกรรมการเรียนรู้ภาษาอังกฤษ ด้านการอ่านและการเขียน โดยใช้แผนภูมิกราฟิก

 เป็นการประเมินความพึงพอใจของนักเรียนที่มีต่อแบบฝึกทักษะการอ่านและการเขียนภาษาอังกฤษ สำหรับนักเรียนชั้นประถมศึกษาปีที่ 3 โดยการตอบแบบประเมินของนักเรียนที่เรียนด้วยแบบฝึกทักษะการอ่านและการเขียนภาษาอังกฤษ สำหรับนักเรียนชั้นประถมศึกษาปีที่ 3

**1.5 นิยามศัพท์เฉพาะ**

 “แผนภูมิกราฟิก” หมายถึง รูปแบบของการนำเสนอความคิด ความรู้ และข้อมูลที่เป็นข้อความหรือรูปภาพ ให้ปฏิสัมพันธ์กันเป็นรูปแบบมิติสัมพันธ์ที่เหมาะสม และยังเป็นการจัดระบบระเบียบของข้อมูลที่อยู่ในลักษณะกระจัดกระจาย เพื่อช่วยในการสื่อความหมายให้เกิดความชัดเจน กะทัดรัด รัดกุมและเข้าใจง่ายมากยิ่งขึ้น ซึ่งแผนภูมิกราฟิกที่ใช้ประกอบการพัฒนากิจกรรมการเขียนภาษาอังกฤษด้านการอ่านและการเขียน สำหรับนักเรียนในครั้งนี้ มี 5 ประเภท ได้แก่

 1. แผนภูมิแบบจัดระดับชั้น (Hierarchical Organizer) หมายถึง ข้อมูลแสดงความสัมพันธ์ตามลำดับชั้น

 2. แผนภูมิแบบแสดงมโนทัศน์ (Conceptual Organizer) หมายถึง ผังที่แสดงมโนทัศน์ใหญ่ไว้ตรงกลางและแสดงความสัมพันธ์ระหว่างมโนทัศน์และมโนทัศน์ย่อย ๆ เป็นลำดับขั้นด้วยเส้นเชื่อมโยง

 3. แผนภูมิผังก้างปลา (Fish Bone Map) หมายถึง ผังที่แสดงสาเหตุของปัญหา ซึ่งมีความซับซ้อน ผังก้างปลาจะช่วยทำให้เห็นสาเหตุหลัก และสาเหตุย่อยที่ชัดเจน

 4. แผนภูมิผังวัฏจักร (Circle or Cycle Map) หมายถึง ผังที่แสดงลำดับขั้นตอนที่ต่อเนื่องกันเป็นวงกลม หรือวัฎจักรที่ไม่มีจุดสิ้นสุด หรือจุดเริ่มต้นที่แน่นอน

 5. แผนภูมิแมงมุม (Spider Web) หมายถึง ความคิดหรือผังกราฟิกที่แสดงข้อมูลเป็นเหตุเป็นผลกัน

 “ความสามารถการอ่าน” หมายถึง ความสามารถด้านการแปลสัญลักษณ์ทางภาษาออกมา เป็นความหมายอย่างสมบูรณ์ ซึ่งวัดได้จากคะแนนการอ่านก่อนและหลังการทดลอง ที่ผู้วิจัยนำมาใช้กับกลุ่มตัวอย่าง

 “ความสามารถในการเขียน” หมายถึง คะแนนที่นักเรียนได้จากการทำแบบสอบวัดความสามารถในการเขียนที่วัดได้จากแบบทดสอบการเขียนตามคำบอกที่ผู้วิจัยสร้างขึ้น

 “กิจกรรมการเรียนรู้ภาษาอังกฤษโดยใช้แผนภูมิกราฟิก” หมายถึง กิจกรรมที่ครูออกแบบใช้ประกอบการเรียนทักษะการอ่านและการเขียนภาษาอังกฤษแก่นักเรียนชั้นประถมศึกษาปีที่ 3 ตามขั้นตอนการใช้แผนภูมิกราฟิก ที่กำหนดตามความเหมาะสม

 “ความพึงพอใจ” หมายถึง ความรู้สึกของนักเรียนที่มีต่อกิจกรรมการเรียนรู้ภาษาอังกฤษ ของนักเรียนชั้นประถมศึกษาปีที่ 3 วัดได้จากแบบประเมินความพึงพอใจที่ผู้วิจัยสร้างขึ้น

 “ความเหมาะสมของกิจกรรมการเรียนรู้ภาษาอังกฤษ” หมายถึง ความสอดคล้องตามทัศนคติของแต่ละบุคคลที่มีต่อกิจกรรมการเรียนรู้ภาษาอังกฤษด้านการอ่านและการเขียน ที่สร้างขึ้นเพื่อพัฒนาการอ่านและการเขียนโดยใช้แผนภูมิการฟิก เพื่อวัดความสามารถการอ่านและการเขียนของนักเรียน

 “ประสิทธิภาพของกิจกรรมการเรียนรู้ภาษาอังกฤษ” หมายถึง ระดับคุณภาพด้านการอ่านและการเขียนของนักเรียนชั้นประถมศึกษาปีที่ 3 ที่เรียนด้วยกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก ตามเกณฑ์ 75/75 ดังนี้

 75 ตัวแรก หมายถึง ร้อยละของคะแนนเฉลี่ยที่นักเรียนทำได้จากพฤติกรรมการทำงานระหว่างเรียน และการทำแบบทดสอบย่อย คิดเป็นร้อยละ 75 ขึ้นไป ()

 75 ตัวหลัง หมายถึง ร้อยละของคะแนนเฉลี่ยที่นักเรียนทำได้จากแบบวัดความสามารถภาษาอังกฤษด้านการอ่านและการเขียนหลังเรียนคิดเป็นร้อยละ 75 ขึ้นไป ()

**1.6 ประโยชน์ที่ได้รับ**

1.6.1 ได้แบบแผนการจัดการเรียนรู้การอ่านและการเขียนภาษาอังกฤษ สำหรับนักเรียนชั้นประถมศึกษาปีที่ 3 เพื่อให้ครูผู้สอนใช้ในการจัดกิจกรรมเพื่อพัฒนาทักษะกระบวนการอ่านและ การเขียนภาษาอังกฤษ

 1.6.2 นำข้อค้นพบที่ได้จากการวิจัยครั้งนี้ไปประยุกต์ใช้เป็นแนวทางในการสอนอ่านออกเสียงและการเขียนภาษาอังกฤษ เพื่อเพิ่มผลสัมฤทธิ์ทางการเรียนวิชาภาษาอังกฤษของนักเรียนให้สูงขึ้น 1.6.3 เป็นข้อมูลเบื้องต้นอันจะเป็นประโยชน์ต่อการปรับปรุงและพัฒนาคุณภาพการเรียน การสอนทักษะด้านต่าง ๆ ของกลุ่มสาระการเรียนรู้ภาษาอังกฤษต่อไป

**1.7 กรอบแนวคิดในการวิจัย**

 ตัวแปรที่ศึกษา ตัวแปรตาม

- ความเหมาะสมของกิจกรรมการเรียนรู้ภาษาอังกฤษ

- ประสิทธิภาพของกิจกรรมการเรียนรู้ภาษาอังกฤษ

การสอนโดยกิจกรรมการเรียนรู้ภาษาอังกฤษ โดยใช้แผนภูมิกราฟิก

***ภาพที่ 1.1*** กรอบแนวคิดในการวิจัย